
Golvėjaus deklaracija
Verslumo ugdymas pakrančių miestuose ir regionuose,
gerbiant kultūrą, tradicijas ir kalbas

2026 m. rugsėjo 14 d.

Europos regionų komiteto Europos aljanso (EA) frakcija 2026 m. rugsėjo 14 d. Golvėjaus (Airija) neeiliniame posėdyje dar kartą patvirtino savo įsipareigojimą remti regionų ir vietos verslumą pakrančių miestuose ir regionuose, kartu gerbiant jų kultūrą, tradicijas ir kalbas. Europos aljanso frakcija:

Verslumas

1. pabrėžia pakrančių miestų ir regionų unikalumą ir remia holistinį požiūrį į juos kaip į dinamiškas, tačiau pažeidžiamas teritorijas, kurių ekonominį potencialą kuria uostai, žuvininkystė ir akvakultūra, jūrų pramonė, tvarus turizmas, kūrybos sektoriai ir besiformuojanti mėlynosios ekonomikos veikla, taip pat atkreipia dėmesį į jų savitą kultūrą, tradicijų ir kalbų įvairovę;

2. pripažįsta pakrančių vietovėms būdingą, su klimato kaita, demografiniu spaudimu ir sezoniškumu susijusią riziką ir būtinybę saugoti kultūros ir kalbos paveldą;

3. pabrėžia, kad verslumui pakrančių vietovėse ugdyti reikia tikslinių, vietos poreikiais grindžiamų strategijų, kurios atspindėtų šių teritorijų geografinius, ekonominius ir kultūrinius ypatumus; ragina formuojant politiką remtis teritorinio poveikio vertinimais;

4. ragina stiprinti paramą MVĮ, labai mažoms, šeimos verslo, žuvininkystės sektoriaus įmonėms, akvakultūros gamintojams ir socialinės ekonomikos subjektams; pakartoja, kad reikia paprastesnio administravimo, geresnių galimybių gauti finansavimą ir tvirtesnių vietos vertės grandinių;

5. pabrėžia, kad reikia užtikrinti ilgalaikį konkurencingumą investuojant į inovacijas, skaitmenizaciją, įgūdžių ugdymą, profesinį mokymą ir tvarius verslo modelius, pritaikytus prie klimato iššūkių, sezoniškumo, pasaulinės konkurencijos ir perėjimo prie mažo anglies dioksido pėdsako ekonomikos;

6. [image: ]ragina toliau įvairinti pakrančių ekonomiką ir neapsiriboti sezoniniu turizmu, be kita ko, plėtojant tausiąją žvejybą ir akvakultūrą, mėlynąją ekonomiką, atsinaujinančiųjų išteklių energiją, kultūros ir kūrybos pramonę ir žiedinę ekonomiką; LT


Kultūra, tradicijos ir kalbos – verslumo varomoji jėga

7. pakartoja, kad Europos kultūrų ir kalbų įvairovė yra pagrindinis turtas ir inovacijų, kūrybiškumo bei ekonominės vertės šaltinis; pabrėžia ryškų pakrančių regionų kultūrinį tapatumą, suformuotą jų jūrininkystės istorijos ir kultūrinių bei kalbinių tradicijų;

8. pabrėžia pakrančių kultūros paveldo indėlį į tapatybe grindžiamą ekonominę plėtrą: taip stiprinamas teritorinis savitumas, pritraukiama lankytojų, remiama kūrybos pramonė ir stiprinamas bendruomenės atsparumas, kartu prisidedama prie tvaraus turizmo ir praturtinama Europos kultūrų įvairovė;

Atsparumas ir tvarumas

9. atkreipia dėmesį į tai, kad pakrančių regionai pirmieji patiria klimato kaitos padarinius ir jiems reikia tikslinės paramos prisitaikymui, pakrančių apsaugai ir klimato kaitos poveikiui atspariai infrastruktūrai; pažymi, kad kylantis jūros lygis, ekstremalūs meteorologiniai reiškiniai ir biologinės įvairovės nykimas kelia grėsmę pragyvenimo šaltiniams ir kultūriniam tapatumui;

10. palankiai vertina Komisijos iniciatyvą „Ocean Eye“, kuri yra vandenynų stebėjimo, stebėsenos ir duomenų rinkimo gerinimo priemonė, padedanti formuoti įrodymais grindžiamą prisitaikymo prie klimato kaitos, žuvininkystės valdymo ir pakrančių atsparumo politiką;

11. palankiai vertina neseniai priimtą ES pakrančių bendruomenių strategiją ir pripažįsta jos potencialą stiprinti tausiąją žvejybą ir akvakultūrą, didinti pakrančių atsparumą, remti įvairias mėlynosios ekonomikos galimybes ir užtikrinti tikslinę, vietos poreikiams atžvalgią paramą pakrančių regionams;

12. ragina vykdyti politiką, kuria būtų sprendžiamos demografinės problemos ir gerinamos tvaraus verslumo gyvavimui būtinos sąlygos, įskaitant kvalifikuotų darbuotojų pasiūlą, kokybiškas viešąsias paslaugas, įperkamą būstą ir transportą;

13. pakartoja, kad subalansuotam ir tvariam teritoriniam vystymuisi reikia tvirto daugiapakopio valdymo ir prasmingo vietos ir regionų valdžios institucijų dalyvavimo rengiant ir įgyvendinant poveikį pakrančių vietovėms darančias ES programas, laikantis aktyvaus subsidiarumo principo;

14. ragina pakrančių miestus, kaimo ir miestų hinterlandus ir salų bendruomenes glaudžiau bendradarbiauti, kad būtų užtikrintas integruotas vystymasis ir išvengta teritorinių skirtumų didėjimo;

15. paveda frakcijos pirmininkei šią deklaraciją perduoti Europos regionų komiteto pirmininkei, Europos Komisijai, Europos Parlamentui ir Europos Sąjungos Tarybai.

